
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Lučenec 13Er/458/2006 6606207482 09. 01. 2026 JUDr. Ján Šulaj ECLI:SK:OSLC:2026:6606207482.2
Uznesenie Okresný súd Lučenec v exekučnej veci oprávnenej: A. B., nar. XX.XX.XXXX, C. XX, XXX XX C., štátna občianka SR proti povinnej: A. B., nar. XX.XX.XXXX, bytom D. XX, štátna občianka SR o vymoženie omeškaného a bežného výživného, vedenej súdnym exekútorom JUDr. Jánom Sokolom (nástupca JUDr. Mariána Jurinu), Exekútorský úrad Košice so sídlom Jantárová 30, 040 01 Košice pod sp.zn. EX 658/06-J, takto rozhodol: Exekúciu z a s t a v u j e . odôvodnenie: 1. Dňa 19.12.2025 bol Okresnému súdu Lučenec (ďalej „súd prvej inštancie“ alebo „súd“) doručený podnet súdneho exekútora na zastavenie exekúcie z dôvodu nemajetnosti povinného. 2. Podľa § 243h ods. 1 zákona č. 233/1995 Z.z. o súdnych exekútoroch a exekučnej činnosti (Exekučný poriadok) ak tento zákon v § 243i až 243k neustanovuje inak, exekučné konania začaté pred 1. aprílom 2017 sa dokončia podľa predpisov účinných do 31. marca 2017. 3. Exekučné konanie sa začalo pred 1. aprílom 2017, preto súd postupoval podľa Exekučného poriadku v znení účinnom do 31. marca 2017 (ďalej len „EP“). 4. Podľa § 57 ods.1 písm. h) EP exekúciu súd môže zastaviť, ak majetok povinného nestačí ani na úhradu trov exekúcie. 5. V zmysle § 58 ods. 1 EP exekúciu zastaví súd na návrh alebo aj bez návrhu. 6. Z preložených lustrácií majetku povinnej má súd preukázané, že súdny exekútor prešetril majetkové pomery povinnej a zistil, že povinná nepoberá žiadne legálne príjmy, nie je evidovaná ako zamestnanec, ani ako samostatne zárobkovo činná osoba, nie je poberateľom dávky nemocenského, dôchodkového poistenia, ani inej dávky. V peňažných ústavoch nemá vedený žiadne účet. Povinná nie je vlastníkom žiadnej nehnuteľnosti, motorového vozidla, ani iného hnuteľného majetku väčšej hodnoty. Vlastnou exekučnou činnosťou sa súdnemu exekútorovi nepodarilo vymôcť od povinnej žiadne finančné prostriedky a neboli mu oznámené ani žiadne priame platby od oprávneného. 7. Vzhľadom na negatívne výsledky lustrácií majetku povinnej má súd preukázané, že podnet súdneho exekútora na zastavenie exekúcie z dôvodu nemajetnosti povinnej je dôvodný. V predmetnej exekúcii, ktorá sa vedie už viac ako 19 rokov, neboli súdnym exekútorom vymožené žiadne finančné prostriedky a nie je predpoklad vymoženia pohľadávky. Jej pokračovaním by došlo k zbytočnému navyšovaniu trov exekúcie. Povinná nevlastní žiaden hnuteľný ani nehnuteľný majetok, ktorý by bolo možné postihnúť exekúciou a získať tak výťažok, ktorý by postačoval aspoň na krytie trov exekúcie. Preto súd exekúciu z úradnej moci v zmysle horeuvedeného zákonného ustanovenia v celosti zastavil.
8. O trovách exekúcie rozhodne súd samostatným uznesením po právoplatnosti tohto rozhodnutia. Poučenie: Proti tomuto rozhodnutiu, je prípustné odvolanie, ktoré sa podáva v lehote 15 dní odo dňa doručenia, prostredníctvom Okresného súdu Lučenec, Dr. Herza 14, 984 37 Lučenec na Krajský súd Banská Bystrica, a to písomne. Odvolanie je potrebné predložiť s potrebným počtom rovnopisov a s prílohami tak, aby jeden rovnopis zostal na súde, a aby každý účastník dostal jeden rovnopis odvolania. Ak účastník nepredloží potrebný počet rovnopisov a príloh, súd vyhotoví kópie na jeho trovy. Podľa § 363 CSP v odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

